寄陳同甫生日
作者：陳傅良
朝代：宋

paragraphs: 南國雨初潤，西風水微波。
持酒欲勸君，奈此道阻何。
天地自久長，日月良蹉跎。
志士惜少年，用意矢靡他。
豈無文字功，百代名不磨。
胡然朝攬鏡，夜起瞻星河。
思婦視貞操，驕人視勞歌。
曾微强飯書，覆出爲詆訶。
永懷姑射神，尸居養天和。
下視塵冥冥，鴻鵠謝網羅。
身將世誰親，得孰與喪多。
請君以尊生，我亦以養痾。